﻿ PARTENERIATUL CU MEDIUL DE AFACERI – SOLUŢIA ⎢ PENTRU SUCCESUL ÎNVĂŢĂMÂNTULUI PROFESIONAL ŞI TEHNIC. STUDIU DE CAZ: 1 ŞCOALA PROFESIONALĂ EUROBUSINESS ORADEA GABRIEL STĂNILĂ n ultimii ani, România se confruntă cu o criză a forţei de muncă calificate cu un nivel de studii medii, una dintre cauze Îfiind şi declinul învăţământului profesional şi tehnic (ÎPT). O soluţie de creştere a eficienţei ÎPT o reprezintă parteneriatul între mediul de afaceri şi unităţile de învăţământ, astfel încât acestea din urmă să poată răspunde mai bine la cerinţele agenţilor economici atât în ceea ce priveşte calificările oferite, cât şi competenţele pe care le formează. Şcoala Profesională Eurobusiness din Oradea reprezintă un model de organizare şi funcţionare a ÎPT în care există un parteneriat solid între mediul de afaceri şi unităţile de învăţământ. Cuvinte-cheie: parteneriat public-privat, învăţământ profesional, calitate în educaţie, învăţare la locul de muncă. INTRODUCERE Parteneriatul public-privat reprezintă încă o necunoscută pentru societatea românească. Potrivit Legii nr. 178/2010, proiectele de PPP au ca obiectiv proiectarea, finanţarea, construcţia, reabilitarea, modernizarea, operarea, întreţinerea, dezvoltarea şi transferul unui bun sau serviciu public, după caz. Studiul de faţă prezintă un exemplu de succes în ceea ce priveşte parteneriatul public-privat, reprezentând factorul principal pentru reuşita proiectului numit Şcoala Profesională Eurobusiness Oradea. Implicarea administraţiei publice locale reprezintă un factor de succes în cazul Şcolii Profesionale Eurobusiness, deoarece ideea de înfiinţare a acestei instituţii Adresa de contact a autorului: Gabriel Stănilă, Institutul de Cercetare a Calităţii Vieţii, Calea 13 Septembrie Nr. 13, Bucureşti, România, e-mail: gabriel.stanila@gmail.com 1 Studiul de caz a fost realizat în cadrul proiectului Învăţământul profesional şi tehnic. Provocări şi oportunităţi de dezvoltare, susţinut de OMV Petrom. O versiune extinsă a studiului de caz prezentat în articol a fost publicată anterior pe site-ul ICCV: Stănilă, G., Neguţ, A., Şcoala Profesională Eurobusiness Oradea. Studiu de caz, Bucureşti, 2016, disponibil online la http://iccv.ro/sites/default/ files/Studiu%20de%20caz_Oradea.pdf. CALITATEA VIEŢII, XXVII, nr. 4, 2016, p. 343–362 344 GABRIEL STĂNILĂ 2 de învăţământ, alegerea partenerilor dintre colegiile tehnice existente în Oradea, contactarea companiilor şi negocierea cu acestea au fost realizate de administraţie. De asemenea, sprijinul acordat de administraţie prin renovarea spaţiilor colegiilor tehnice, prin asigurarea cofinanţării proiectelor în care au fost implicate instituţiile de învăţământ au constituit adevărate „mecanisme de salvare” ale bugetelor şcolilor, permiţând folosirea fondurilor pentru dotări sau pregătirea personalului acestora. Decizia de fuziune a Colegiului Tehnic Andrei Şaguna cu Colegiul Tehnic Traian Vuia şi crearea unui Colegiu Tehnic de dimensiuni mari (peste 3 000 de elevi), specializat pe calificări din domeniul industrial, având clase cu predare în limba română şi în limba maghiară, a fost luată de administraţia publică locală pentru a asigura uniformizarea procesului de învăţământ şi a celui de practică (o companie va încheia un singur acord de practică cu un singur liceu, nu cu două, cum se întâmplă în prezent) şi pentru rezolvarea nevoii de forţă de muncă calificată în industrie necesară la nivelul municipiului Oradea. Şcoala Profesională Eurobusiness – Oradea Şcoala Profesională Eurobusiness Oradea (SPE) a fost înfiinţată în 2013, la iniţiativa Agenţiei de Dezvoltare Locală Oradea ca urmare a solicitărilor mediului de afaceri. Propunerea înfiinţării SPE a avut la bază analiza solicitărilor companiilor care îşi desfăşoară activitatea în Euro Business Park Oradea, solicitări care vizau, în peste 90% din cazuri, nevoia de forţă de muncă specializată, calificată cu precădere în domeniul industriei electronice şi al industriei electrice. „Au sesizat companiile această nevoie de muncitori calificaţi. În 2013 a apărut modificarea legislativă privind înfiinţarea şcolilor profesionale, şi atunci iniţiativa a pornit de la noi. Exista modelul de succes de la Braşov, al şcolii profesionale Kronstadt, numai că acolo iniţiativa a pornit de la mediul de afaceri către sistemul public. La noi a fost invers” (reprezentant Agenţia de Dezvoltare Locală Oradea). Ca formă de organizare, Şcoala Profesională Eurobusiness este un concept de marketing în care sunt implicate administraţia publică locală, instituţii de învăţământ şi agenţi economici. Conducerea acestei entităţi–concept este asigurată de un Consiliu de administraţie în care sunt reprezentaţi toţi semnatarii protocolului de parteneriat. Protocolul de parteneriat care stă la baza Şcolii Profesionale Eurobusiness nu afectează activitatea instituţiilor de învăţământ şi nu le reduce autonomia. Noutatea în acest demers este legată de forma de funcţionare a SPE, în sensul că instituţiile de învăţământ partenere pun la dispoziţie baza materială (ateliere, săli de curs) şi resursa umană (cadre didactice, ingineri, maiştri) pentru clasele şcolare derulate de şcoala profesională. SPE utilizează baza materială şi resursa umană a instituţiilor de învăţământ partenere, însă propune cifra de şcolarizare, numărul de clase şi specializările în urma consultărilor care au loc atât în cadrul consiliului de administraţie al SPE, cât şi cu mediul de afaceri din zonă. 3 PARTENERIATUL CU MEDIUL DE AFACERI 345 În 2013, Şcoala Profesională Eurobusiness Oradea cuprindea în structura de parteneriat 4 instituţii de învăţământ, şi anume Colegiul Tehnic Andrei Şaguna, Colegiul Tehnic Traian Vuia, Colegiul Tehnic Constantin Brâncuşi şi Colegiul Tehnic Transilvania. Începând cu anul şcolar 2016–2017, au apărut schimbări de natură instituţională în cadrul Şcolii profesionale Eurobusiness, în sensul fuziunii dintre Colegiul Tehnic Traian Vuia şi Colegiul Tehnic Andrei Şaguna, dublată de retragerea din parteneriat a Colegiului Tehnic Transilvania. Aceste modificări au la bază decizia Comitetului Local pentru Dezvoltarea Parteneriatului Social care vizează învăţământul profesional şi tehnic, şi anume comasarea specializărilor. Această comasare impune realizarea, prin intermediul cifrei de şcolarizare, a specializărilor dintr-un trunchi comun, astfel încât în cadrul colegiilor tehnice şi a şcolilor profesionale să existe doar profilurile tehnice, iar clasele de turism şi de servicii să fie alocate unor colegii tehnice cu profil industrie alimentară, servicii şi turism. În cadrul acestor colegii tehnice de industrie alimentară, servicii şi turism vor fi alocate şi clasele de contabilitate şi gestiune, sau clasele de lucrători comerciali. Cifra de şcolarizare propusă pentru specializările oferite în anul şcolar 2016– 2017 de către Şcoala Profesională Eurobusiness Oradea este următoarea: operator la maşini cu comandă numerică – 28 locuri, lăcătuş construcţii metalice şi utilaj tehnologic – 14 locuri, sculer-matriţer – 14 locuri, electrician exploatare joasă tensiune – 14 locuri, electronist aparate şi echipamente – 14 locuri, electromecanic utilaje şi instalaţii industriale – 28 locuri. Parteneriatului dintre mediul de afaceri şi instituţiile publice Şcoala profesională Eurobusiness Oradea are la bază un parteneriat între mediul de afaceri şi instituţiile publice, prin care mediul de afaceri solicită un număr de locuri pentru elevi, pe baza nevoilor identificate de fiecare companie, iar inspectoratul şcolar judeţean aprobă acel număr de locuri şi, implicit, numărul de clase pentru fiecare specializare. Parteneriatul aflat la baza Şcolii profesionale Eurobusiness Oradea reprezintă o inovaţie, în ideea că a reuşit să aducă sub aceeaşi umbrelă administraţia publică, mediul de afaceri şi sistemul de educaţie. Inovaţia adusă sistemului de învăţământ profesional şi tehnic este aceea a implicării companiilor în activitatea şcolii, prin selectarea elevilor pentru practică, prin investiţia materială în şcoală şi elev şi, mai ales, prin definirea unui profil al absolventului de care fiecare companie are nevoie. Un alt aspect important este legat de implicarea administraţiei publice locale, din punct de vedere financiar şi administrativ (renovarea internatului, renovarea spaţiilor Colegiului Tehnic Traian Vuia, renovarea clădirilor Colegiului Tehnic Andrei Şaguna, eliberarea cu rapiditate a autorizaţiilor necesare pentru lucrări sau achiziţii), în vederea asigurării condiţiilor optime necesare desfăşurării procesului didactic. În cazul Şcolii profesionale Eurobusiness un factor de succes este reprezentat de parteneriatul cu companiile, deoarece sunt facilitate atât implicarea agenţilor 346 GABRIEL STĂNILĂ 4 economici în ceea ce priveşte stabilirea cifrelor de şcolarizare şi a specializărilor, asigurarea dotărilor necesare pentru desfăşurarea în bune condiţii a procesului de învăţământ, cât şi implicarea instituţiilor publice, a părinţilor şi a elevilor. Implicarea instituţiilor publice şi a elevilor este facilitată prin prisma beneficiilor pe care acest parteneriat le oferă, şi anume locul de muncă garantat la absolvirea cursurilor (şi, implicit, impozite şi taxe plătite de angajator şi angajat la nivel local), posibilitatea alegerii unor rute alternative de învăţământ pentru absolvenţi sau calificarea oferită. Finanţarea în sistemul de învăţământ românesc este realizată pe principiul „per capita”, în sensul că fiecare instituţie de învăţământ primeşte fonduri în funcţie de numărul de elevi şi orientarea şcolii este către realizarea cifrei de şcolarizare. Această strategie a şcolii de a pregăti un număr de elevi, o cifră de şcolarizare, nu poate fi apreciată ca un succes în condiţiile în care conexiunea cu piaţa muncii nu este realizată. Prin conexiunea cu piaţa muncii se înţeleg atât relaţia cu agentul economic în cadrul căruia se va efectua stagiul de practică al elevilor, cât şi la implicarea agentului economic în activitatea didactică şi în activitatea instituţiei de învăţământ. În conformitatea cu Legea educaţiei naţionale, finanţarea este defalcată în funcţie de categorii de cheltuieli, şi anume: salariile cadrelor didactice sunt suportate integral de la bugetul de stat, cheltuielile legate de utilităţi şi întreţinerea imobilelor sunt suportate din bugetul local, în timp ce cheltuiele legate de îmbunătăţirea bazei materiale (echipamente, consumabile, mentenanţă) sunt suportate de companiile partenere. În cazul Şcolii profesionale Eurobusiness toate companiile partenere contribuie la dezvoltarea bazei materiale a instituţiei de învăţământ, asigurând, în funcţie de numărul claselor susţinute, consumabilele şi echipamentele necesare. Bursa acordată elevilor este în valoare de 200 de lei, oferită elevului de Ministerul Educaţiei. Bursa oferită de companie reprezintă un supliment echivalent cu o bursă acordată de Ministerul Educaţiei, însă elevul o primeşte pe baza unui contract semnat între părinţi şi angajator, în care sunt precizate o serie de condiţionalităţi sau obligaţii ale elevului, dintre care enumerăm: prezenţa minimă 75% la orele de curs şi 90% la orele de practică, implicarea în activităţile desfăşurate la practică, comportamentul în interiorul şcolii şi al companiei în care se realizează practică. Comportamentul elevului în interiorul şcolii se referă la: evoluţia numărului de absenţe, întârzieri la orele de curs sau la orele de activitate practică, neimplicarea în activităţile practice, deteriorarea spaţiilor de cazare şi/sau masă, fiecare dintre aceste abateri conducând la sancţiunea diminuării sau suspendării bursei, dublată de sancţiunea complementară a trimiterii la şedinţe cu psihologul sau consilierul şcolar în vederea identificării şi soluţionării problemelor care determină un astfel de comportament. Calitate în învăţământul profesional şi tehnic Calitatea în învăţământul profesional şi tehnic reprezintă un aspect foarte important al acestei cercetări, prin prisma rezultatelor pe care un întreg sistem le 5 PARTENERIATUL CU MEDIUL DE AFACERI 347 obţine, prin plus valoarea pe care ar trebui să o ofere absolvenţii pe piaţa muncii. La nivelul municipiului Oradea şi al judeţului Bihor, situaţia forţei de muncă este una atipică, în sensul că angajatorii nu pot acoperi numărul de posturi existente doar cu forţa de muncă locală. De aceea, un rol important este jucat de instituţiile de învăţământ, care au îndatorirea de a furniza absolvenţi foarte bine pregătiţi, capabili de a îndeplini sarcinile specifice unui loc de muncă imediat după finalizarea studiilor. În cadrul cercetării au fost intervievaţi atât reprezentanţi ai mediului de afaceri (companii cu care Şcoala profesională Eurobusiness are protocol de practică), cât şi reprezentanţii unităţilor de învăţământ care fac parte din Şcoala profesională Eurobusiness. Procedura de autorizare şi cea de acreditare reprezintă demersuri care nu pot fi efectuate în paralel şi de aceea pentru fiecare etapă, care durează 3 ani, este necesară întocmirea documentaţiei şi plata taxelor de către instituţia de învăţământ către bugetul de stat. O concluzie care se desprinde din discuţiile avute cu reprezentanţii instituţiilor de învăţământ este aceea că acreditarea reprezintă o procedură pur birocratică, consumatoare de resurse mari de timp şi de fonduri. Pregătirea documentaţiilor durează foarte mult, sunt realizate statistici legate de cursurile predate, materii, număr de ore de studiu şi număr de ore de pregătire practică, de numărul cadrelor didactice implicate în actul educaţional şi pregătirea acestora, fără o orientare concretă asupra rezultatelor procesului educaţional. Rezultatele procesului educaţional se pot măsura, în opinia respondenţilor, prin numărul de absolvenţi şi evoluţia lor pe piaţa muncii. Evoluţia pe piaţa muncii poate fi realizată pe baza verificării după datele personale în Registrul de evidenţă a salariaţilor şi în bazele de date ale ANAF, iar acest lucru poate fi posibil dacă instituţiile de învăţământ primesc accesul de consultare lunară a acestor date. Fără acest demers de verificare, procedura de acreditare devine o formalitate, rezultatele fiind măsurate în numărul de diplome eliberate, nu în calitatea formării oferite. Costurile de acreditare reprezintă un alt aspect deficitar, în sensul că instituţia de învăţământ finanţată din bugetul de stat trebuie să plătească taxa de acreditare tot către bugetul de stat. În cazul SPE, companiile susţin demersul de autorizare şi acreditare achitând aceste taxe, însă practica aceasta nu este unitară şi nu poate fi folosită la nivel naţional deoarece multe şcoli profesionale sau colegii tehnice nu beneficiază de susţinerea mediului de afaceri. Asigurarea acestor standarde implică resurse materiale pe care instituţia de învăţământ nu le poate asigura din fonduri proprii. Soluţiile, în acest caz, sunt reprezentate de dezvoltarea capacităţii de scriere a proiectelor cu finanţare din fonduri europene şi implicarea în astfel de proiecte la care se adaugă contribuţia companiilor partenere. Scrierea şi implementarea proiectelor a devenit o soluţie de a atrage finanţare după implicarea instituţiilor de învăţământ în programul Phare şi după experienţa respectivă. La nivelul celor 3 instituţii de învăţământ din cadrul SPE există cadre didactice care în timp şi în urma participării la diferite proiecte sau programe au dobândit capacitatea de scriere a propunerilor, iar aceste persoane 348 GABRIEL STĂNILĂ 6 constituie nucleul în jurul căruia se formează echipele de scriere a proiectelor şi, ulterior, de implementare. Pregătirea continuă a cadrelor didactice proprii este realizată prin colaborări şi participări la cursurile organizate de Casa Corpului Didactic din Oradea şi de Departamentul pentru Pregătirea Personalului Didactic (DPPD) din cadrul Universităţii din Oradea. Cadrele didactice îşi realizează CD-urile obligatorii (credite didactice) mai ales prin cursurile şi programele gratuite, însă există şi cursuri de specializare contra cost care sunt alese prin prisma numărului mare de CD-uri oferite. Finanţarea acordată de Ministerul Educaţiei pe formula „per capita” (per elev) conduce la situaţii în care cadrele didactice nu pot participa la cursuri de perfecţionare specializate din lipsa fondurilor (ex.: cursuri de mecatronică). Principalul mecanism de anticipare a competenţelor solicitate de piaţa muncii este reprezentat de implicarea mediului de afaceri în activitatea instituţiei de învăţământ. Implicarea mediului de afaceri se realizează prin parteneriate de practică, oferirea de burse elevilor cu rezultate bune, comunicarea permanentă cu instituţia de învăţământ, transmiterea de situaţii punctuale asupra activităţii elevilor care desfăşoară stagii de practică în companie (competenţe existente, competenţe slab dezvoltate, abilităţi ale elevilor, atitudini şi comportament). Companiile mari au dezvoltate politici de resurse umane care pun accentul pe competenţe, abilităţi şi atitudini, de aceea comunicarea cu instituţia de învăţământ este foarte importantă. Curriculumul în dezvoltare locală (CDL) este o componentă a Curriculumului Naţional, care cuprinde orele alocate pentru dezvoltarea ofertei curriculare specifice fiecărei unităţi de învăţământ, ofertă realizată în parteneriat cu agenţii economici. Se asigură cadrul pentru realizarea unei instruiri care să permită, în contextul oferit de agenţii economici locali, formarea tuturor competenţelor tehnice descrise în Standardele de Pregătire Profesională. În orele de CDL alocate prin planurile–cadru de învăţământ, se recomandă a se desfăşura activităţi practice/laborator pentru a se realiza situaţiile de învăţare identificate împreună cu agentul economic partener al unităţii de învăţământ. Se oferă un cadru curricular flexibil care permite adaptarea la nevoile de formare identificate pe baza analizelor pieţei muncii, precum şi crearea oportunităţilor pentru rute profesionale individualizate, cu menţiunea că ponderea CDL nu poate depăşi 25% din totalul orelor de curs alocate clasei/specializării respective. În cadrul Şcolii Profesionale Eurobusiness din Oradea, CDL-ul este realizat pe baza solicitărilor companiilor partenere, pentru a corespunde cerinţelor acestora din punct de vedere al pregătirii teoretice şi practice a elevilor. Cadrele didactice Privită prin prisma parteneriatului care stă la baza Şcolii Profesionale Eurobusiness Oradea, organigrama instituţiilor de învăţământ nu poate fi explicată în numere absolute, ea variind în funcţie de cifra de şcolarizare şi de specializare. Conform Legii Educaţiei naţionale, o clasă nu poate avea mai mult de 28 de elevi, 7 PARTENERIATUL CU MEDIUL DE AFACERI 349 de aceea toate clasele cuprinse în propunerea cifrei de şcolarizare pornesc de la această premisă. Dat fiind specificul şcolii profesionale, în paralel cu respectarea prevederilor Legii Educaţiei naţionale vor fi respectate Normele metodologice de aplicare a OG 129/2000 privind formarea profesională, care stabileşte un număr maxim de 14 cursanţi pentru o grupă de practică. În aceste condiţii, un calcul simplu demonstrează că pentru o clasă există, în afara cadrelor didactice care predau materiile obligatorii, 2 tutori/profesori de practică, cadre didactice. Acestor cadre didactice li se alătură tutorii de practică desemnaţi de fiecare companie, aceste persoane fiind în general absolvenţi de studii superioare, ingineri, care parcurg un program de tip formator/formare de formatori înainte de a lucra direct cu elevii. De asemenea, în cazul stagiilor de practică realizate de elevi pe echipamente complexe, alături de inginerul-tutore de practică se află în permanenţă operatorul utilajului sau echipamentului respectiv, pentru a realiza sarcinile sau introduce comenzile şi a prezenta practic fluxul operaţional şi de producţie. În cadrul interviurilor cu reprezentanţii celor 3 instituţii de învăţământ implicate în cadrul proiectului Şcoala Profesională Eurobusiness, unul din aspectele considerate ca fiind problematice este acela al asigurării resurselor umane calificate atât pentru asigurarea actului didactic, cât, mai ales, pentru asigurarea calităţii pregătirii practice. Principalele obstacole în realizarea acestui deziderat sunt reprezentate de slaba pregătire pedagogică a cadrelor didactice tinere, salarizare redusă a cadrelor didactice din învăţământ comparativ cu sectorul de producţie şi dificultăţile legate de asigurarea finanţării pentru perfecţionarea continuă. „Căutăm în fiecare an cadre didactice. Fără acel modul pedagogic nu poţi fi profesor. Am ajuns să păstrăm maiştrii pensionari, pentru că tinerii nu vor să vină din cauza salariilor” (reprezentant instituţie de învăţământ, Oradea) „Absolvenţii tineri, inginerii, nu au modulul pedagogic şi nu vor să vină în sistemul de învăţământ. Salarizarea şi slaba calitate a absolvenţilor de studii superioare se reflectă în numărul mare de suplinitori” (reprezentant instituţie de învăţământ, Oradea) Servicii de orientare şi consiliere pentru elevi Activitatea de consiliere şi orientare şcolară are ca suport operaţional principiile fundamentale ale educaţiei: relaţia profesor–elev, echilibrul dintre caracterul formativ şi informativ, principiul accesibilităţii. Consilierul este o persoană cu o pregătire adecvată (licenţiat în psihologie, pedagogie, sociologie), care desfăşoară în şcoală activitatea de consiliere şi orientare şcolară şi profesională, sprijinind diriginţii, părinţii, elevii în această activitate. În România acest termen este sinonim cu acela de psiholog şcolar. Studiile de specialitate (Drevillon, 1973; Salade şi Drăgan, 1998) tratează consilierea şi orientarea şcolară ca pe o activitate ce intră în sfera: • serviciilor: consiliere individuală, consiliere de grup, asigurată de psihologi sau pedagogi; 350 GABRIEL STĂNILĂ 8 • educaţiei: ora de dirigenţie, asigurată de cadrul didactic; • curriculară: opţional–consiliere şi orientare, asigurată de cadrul didactic; • extra-curriculară: consiliere educaţională, asigurată de consilierii educativi, cadrul didactic; • activităţii didactice: ora de curs, asigurată de cadrul didactic. Consilierea şi orientarea şcolară a elevilor cuprinde trei activităţi (Jigău, 2000): consiliere pentru orientare profesională şi vocaţională (descoperirea înclinaţiilor, înzestrărilor native şi talentelor); consiliere de păstrare în sistemul educaţional de învăţământ a tuturor elevilor la vârsta adolescenţei (trezirea motivaţiilor şi a stimei de sine); consiliere pentru orientare şcolară şi profesională în vederea intrării în învăţământul superior (luarea unor decizii corecte). În cadrul instituţiilor de învăţământ din cadrul Şcolii Profesionale Eurobusiness Oradea există un consilier şcolar – psiholog, iar acesta intervine ori de câte ori i se cere ajutorul. Una din problemele semnalate de către reprezentanţii instituţiilor de învăţământ este cea legată de eficienţa psihologului şcolar, deoarece acesta realizează orientarea şi consilierea pentru elevii a 3 instituţii de învăţământ. Cea mai mare pondere a activităţii consilierului este reprezentată de consilierea psihologică, deoarece numărul mare de elevi arondaţi (conform legii, minim 800) nu permite decât punctual activitatea de consiliere profesională. Orientarea profesională devine, în acest context, sarcina diriginţilor, însă aceştia nu au pregătirea necesară pentru a realiza această activitate la un nivel ridicat de calitate. Anual, elevii sunt evaluaţi de o firmă specializată în selectarea, recrutarea şi selecţia profesională a forţei de muncă, însă acest demers, deşi este finanţat de companiile partenere, este considerat insuficient de către instituţiile de învăţământ. „Există consilier şcolar, este psiholog. Intervine atunci când i se cere ajutorul, dar trebuie să vă gândiţi şi la eficienţa consilierii în situaţia în care are 3 şcoli de care se ocupă. Ar fi nevoie de un consilier în fiecare liceu sau şcoală” (reprezentant instituţie de învăţământ). Infrastructura şcolară Infrastructura de care beneficiază elevii Şcolii Profesionale Eurobusiness s-a dezvoltat constant în ultimii ani. Astfel, au fost reabilitate imobilele Colegiului Tehnic Andrei Şaguna şi Colegiului Tehnic Traian Vuia şi dotate laboratoarele şi atelierele atât cu ajutorul companiilor partenere, cât şi prin intermediul fondurilor europene. Colegiul Tehnic Constantin Brâncuşi este singura instituţie de învăţământ care nu a fost reabilitată şi redotată cu echipamente dintre cele 3 instituţii partenere. Dezvoltarea bazei materiale a cuprins reabilitarea clădirilor (atât spaţiile de curs, cât şi internatul), reamenajarea şi dotarea atelierelor, asigurarea consumabilelor pentru activităţile practice. Începând cu anul şcolar 2016–2017, Colegiul Tehnic Traian Vuia va prelua CT Andrei Şaguna, instituţia astfel creată devenind cel mai mare colegiu tehnic din judeţul Bihor. 9 PARTENERIATUL CU MEDIUL DE AFACERI 351 „Baza materială se dezvoltă, după cum vedeţi. Acum se lucrează la clădirea aceasta şi sper ca în următorii 3 ani să se renoveze şi internatul. Atelierele au fost reabilitate şi dotate, dar încă sunt neajunsuri” (reprezentant instituţie de învăţământ). „Am reuşit ca, după 15 ani, să avem atelierele dotate la standarde ridicate, inclusiv cu tehnologii de tip echipamente cu comandă numerică. Astfel, elevul îşi formează deprinderile pentru echipamente mai mari, mai complexe, dar învaţă aici baza şi învaţă disciplina muncii, apoi merge la companie. Dar primii paşi îi face în atelier” (reprezentant instituţie de învăţământ). Conţinutul programelor de studii Programa de studiu pentru învăţământul profesional şi tehnic reprezintă una dintre problemele majore ale sistemului de învăţământ din România. Cadrele didactice consideră programa ca fiind „depăşită”, companiile reclamă faptul că „tehnologia evoluează, iar programa nu”, elevii susţin că este „foarte stufoasă şi cuprinde informaţii perimate”. Cercetarea de teren a reliefat aceste poziţii faţă de programa de studiu, alături de o situaţie paradoxală legată de numărul orelor de practică alocate în funcţie de nivel. Situaţia paradoxală constă în aceea că nivelul inferior de calificare oferit de instituţia de învăţământ, şi anume nivelul 3 – absolvenţii de şcoală profesională – cuprinde 2 000 de ore de practică, iar nivelul 4 – absolvenţii liceului tehnic – 1 000 de ore de practică. În această situaţie, prezentată mai sus, un muncitor calificat (absolvent de şcoală profesională) efectuează în timpul şcolii un număr de ore de practică dublu faţă de un tehnician (absolvent de liceu tehnic), care îi este, pe piaţa muncii, superior ierarhic. Programa de studiu Situaţia reclamată atât de cadrele didactice, cât şi de elevi este aceea a obiectelor de studiu denumite „materii de cultură generală” – limba română, matematică, istorie, biologie, geografie. Programa pentru aceste materii este aceeaşi ca şi în cazul liceelor teoretice, deşi subiectele la examenul de bacalaureat sunt diferite, în sensul că sunt mai accesibile pentru elevii liceelor tehnice. În această situaţie, pot fi explicate rezultatele slabe obţinute de elevii liceelor tehnice, deoarece elevii acestor instituţii de învăţământ sunt în mare parte cei care au obţinut note foarte mici la evaluarea naţională de la sfârşitul clasei a VII-a şi care ajung la liceu având serioase lacune în materie de cunoştinţe predate în ciclul gimnazial. „Ideea e că trebuie să vezi realitatea şi să te adaptezi. Poate că şi noi am vrea să avem copii mai buni, mai sârguincioşi. Unii sunt copii care pot fi educaţi, dar nu pe toţi îi poţi salva. Ideea e că trebuie să scoţi meseriaşi din ei, şi atunci faci meseria cu ei” (reprezentant instituţie de învăţământ, Oradea). 352 GABRIEL STĂNILĂ 10 „Copiii aceştia intră cu nota 1,5 în clasa a IX-a. Pentru noi e o realizare să îl aducem la final la nota 5,5–6 şi să ştie o meserie... Nu facem critică literară. Aceasta este realitatea care ne diferenţiază de liceele teoretice” (reprezentant instituţie de învăţământ, Oradea). Programa şcolară este considerată foarte încărcată, având în componenţă informaţii şi standarde care nu se mai folosesc de două decenii, la care se adaugă prezentarea echipamentelor şi a procedurilor scoase din producţie de la începutul anului 1990. Un alt aspect important este cel legat de practica elevilor şi de echipamentele cu care aceştia intră în contact la companie. Elevii studiază după manuale vechi, programa este depăşită iar la practică iau contact cu echipamente de ultimă generaţie, pe care trebuie să specializeze pentru a le putea folosi după absolvire. Problematica echipamentelor de la companiile în care se efectuează practică versus dotările liceului a fost parţial rezolvată prin dotarea instituţiilor de învăţământ cu echipamente noi, o parte din costuri fiind suportate de administraţia publică locală, o altă parte din proiectele cu finanţare europeană iar completarea acestor sume şi consumabilele au fost oferite de către companiile partenere. De asemenea, acolo unde CDL-ul permite, materia de specialitate este actualizată de către cadrele didactice pentru a evita problemele legate de lipsa de legătură/continuitate între echipamentele prezentate la şcoală şi echipamentele pe care se lucrează fizic la stagiul de practică. „Am finalizat fişa de descriere a temelor pentru examenul de finalizare a şcolii profesionale. Acolo există unităţi de învăţare de la 20 în sus. Metodologiile sunt de 20 de ani, nu sunt actualizate, dar asta nu liceul trebuie să facă, ci Ministerul. Sunt echipamente pe care se face practică de ordinul sutelor de mii de euro, iar noi predăm strungul manual” (reprezentant instituţie de învăţământ, Oradea). Materiale didactice Manualele pentru materiile generale sunt cele aprobate de Ministerul Educaţiei, neexistând diferenţe faţă de filiera teoretică. În ceea ce priveşte materiile de profil, aici lucrurile sunt mai complicate. Manualele pentru materiile tehnice lipsesc sau sunt depăşite, caietele de practică lipsesc şi ele, iar profesorii sunt obligaţi să utilizeze alte suporturi pentru orele de curs: prezentări PowerPoint, prezentări video, fişe de lucru, schiţe tehnice ale echipamentelor şi proceselor de producţie. Avansul tehnologic, echipamentele folosite de companii, fluxul de producţie determină adoptarea unei soluţii care prezintă informaţia în formă aplicată, folosind noţiunile teoretice predate anterior, combinând informaţiile teoretice cu demonstraţia practică. Astfel, profesorii utilizează în procesul didactic schemele, fişele de lucru cu cote, scale, prezentările video sau Power Point pentru a surprinde aspectele importante ale specializării. „Nouă nu ni se predă după carte. Aici lucrăm cu schiţe, cu desene, se prezintă video multe echipamente ca să înţelegem cum lucrează înainte de a lua contact fizic cu ele” (elev, clasa a X-a, SPE, Oradea). 11 PARTENERIATUL CU MEDIUL DE AFACERI 353 „La început vedem în poze echipamentele, schematic, apoi învăţăm cum se lucrează pe el, ce face. Abia după aceea mergem şi lucrăm fizic pe echipament” (elev, clasa a X-a, SPE, Oradea). Calitatea certificării oferite de instituţia de învăţământ Calitatea certificării oferite de instituţiile de învăţământ care fac parte din Şcoala profesională Eurobusiness este considerată a fi una ridicată. Reprezentanţii instituţiilor de învăţământ şi ai companiilor partenere consideră că absolvenţii SPE ies pe piaţa muncii cu un set de competenţe bine dezvoltate. Competenţele transversale sunt cele asupra cărora există anumite neînţelegeri, în ideea că angajatorii doresc absolvenţi care să deţină şi competenţe ridicate de comunicare şi relaţionare, sau noţiuni avansate de limbă străină pentru a înţelege instrucţiunile de utilizare a echipamentelor scrise în limba engleză sau germană, iar instituţiile de învăţământ susţin că trebuie să înveţe elevul o meserie şi să se exprime corect, să poată comunica cu cei din jurul lui şi să poată executa sarcini specifice la locul de practică şi, ulterior, la locul de muncă „Ce se întâmplă....firmele ar vrea să aibă după 3 ani absolvenţi care să ştie să facă de toate. Problema e că nu toate firmele sunt dispuse să investească în altă pregătire a proaspeţilor angajaţi. Noi îi selectăm, îi pregătim şi îi monitorizăm la angajator, să vedem dacă şi unde este nevoie să intervenim pe partea de competenţe transversale” (reprezentant firmă de recrutare resurse umane, Oradea). „Dacă e bun pe ceea ce face, putem trece cu vederea că nu comunică la anumite standarde, de exemplu. Oricum, aceste carenţe le identificăm în coala” (reprezentant perioada de practică şi găsim o soluţie în acord cu ş companie din domeniul electric, Oradea). „Trebuie să ştie să vorbească româneşte şi să stăpânească matematica simplă, dar să înveţe materiile tehnice. De asemenea, trebuie să înveţe echipamentele cu care şi pe care lucrează, să îndeplinească sarcinile specifice la locul de practică şi la locul de muncă” (reprezentant instituţie de învăţământ, Oradea). Competenţele elevilor Cunoaşterea şi dobândirea competenţelor specifice şi a celor transversale de către elevi reprezintă un deziderat al procesului didactic. În opinia reprezentanţilor instituţiilor de învăţământ din cadrul SPE, elevii deţin competenţele specifice şi cele transversale minime necesare pentru angajare imediat după absolvirea cursurilor. Cauza existenţei unui nivel mai scăzut de competenţe transversale ţine de „materia brută” avută la dispoziţie de instituţia de învăţământ. În cadrul instituţiilor de învăţământ profesional şi tehnic sunt repartizaţi, cu mici excepţii, elevii slab pregătiţi, cu un nivel redus de cunoştinţe, care nu au promovat testarea naţională. În aceste 354 GABRIEL STĂNILĂ 12 condiţii, este firesc ca şi procesul didactic să fie mai dificil iar implicarea cadrelor didactice să fie mai mare. Cu toate acestea, există şi între cadrele didactice opinii diferite legate de competenţele transmise elevilor, în sensul că o parte dintre profesorii susţin că şcoala ar trebui să transmită doar competenţele specifice de bază, iar cealaltă parte susţine că şcoala ar trebui să transmită competenţele specifice în totalitatea lor. Angajatorii consideră că este important pentru un viitor angajat să dobândească în şcoală competenţele specifice meseriei, deoarece există posibilitatea de a completa sau dezvolta competenţele transversale la locul de muncă. Firmele de recrutare pun accentul pe competenţele transversale ale absolvenţilor, deoarece competenţele specifice pot fi dezvoltate prin instruirea de la locul de muncă şi prin utilizarea de la început a echipamentelor sau utilajelor pe care vor lucra aceştia. „Deci, competenţele sunt, chiar dacă aceşti copii în clasa a IX-a nu ştiu, unii din ei, nici să ţină pixul în mână. Că există situaţii în care competenţele transversale nu sunt foarte bine dezvoltate, sunt de acord, dar fiecare companie doreşte altceva şi atunci e greu să îndeplineşti toate aceste solicitări” (reprezentant instituţie de învăţământ, Oradea). „Aici trebuie să dobândească competenţele de bază. Noi nu putem forma numai pentru o maşină sau numai pentru o întreprindere. Practic, punem bazele, ABC-ul. Agentul economic ar trebui să specializeze pe maşina respectivă” (reprezentant instituţie de învăţământ, Oradea). „Ne interesează foarte mult şi trăsăturile personale. Testăm, şi mai bine m pe cineva mai puţin pregătit tehnic, dar cu potenţial. Skill-urile se angajă pot dezvolta sau completa, dar caracterul....mai puţin” (reprezentant HR agent economic, Oradea). „Ceea ce contează pentru partea de producţie sunt competenţele tehnice. Aici, şi dacă nu le stăpâneşte foarte bine, putem interveni. Când ai materialul bun, poţi face orice” (reprezentant HR agent economic industrie, Oradea). Relaţia cu angajatorii La baza Şcolii Profesionale Eurobusiness se află parteneriatul între mediul de afaceri, administraţia publică şi instituţiile de învăţământ. Cu mici excepţii, relaţia dintre şcoală şi angajatori este una considerată a fi una foarte bună. În această situaţie, colaborarea este una permanentă, mai ales în ceea ce priveşte pregătirea elevilor pentru piaţa muncii. Implicarea companiilor este continuă pe tot parcursul anului şcolar, începând de la stabilirea numărului elevilor pe care îi vor finanţa, continuând cu participarea la elaborarea CLD şi apoi selecţia elevilor pentru practică şi monitorizarea acestora. „Eu nu pot să spun că am o relaţie bună sau proastă. Dacă am plângeri de la angajator sau sesizare de la tutorele de practică, mai schimbăm elevii, îi rotim la acel angajator. Dar probleme nu sunt” (reprezentant instituţie de învăţământ, Oradea). 13 PARTENERIATUL CU MEDIUL DE AFACERI 355 „Ce să vă spun....avem parteneriat cu toate firmele din parcul industrial. Nu putem asigura numărul de absolvenţi de care au nevoie. Numai anul acesta avem 4 noi acorduri de practică. Când o firmă mare îţi stă la uşă ca să prezinte oferta elevilor şi părinţilor, nu cred că avem o relaţia proastă” (reprezentant instituţie de învăţământ, Oradea). Contractele de practică În principal, companiile în care se efectuează practica activează în industrie, fiind localizate în parcul industrial Euro business Oradea. Dintre companiile care au semnat acordul de parteneriat care stă la baza Şcolii profesionale Eurobusiness, şi care finanţează (burse pentru elevi, dotare a bazei materiale) instituţiile de învăţământ amintim: UAMT, PLASTOR, Emerson, Faist, Celestica, EMSIL, Comau, Comodi, Connect Group. O companie poate susţine financiar un număr de elevi, care variază de la 2 până la o clasă de 28, însă există companii care susţin două clase cu specializări diferite. Contractul se semnează la începutul clasei a IX-a între şcoală, părinţi şi agent economic. Acest contract precizează faptul că elevul va primi bursă din partea companiei, care vine în completarea bursei oferite de stat. Condiţiile pentru elevi sunt reprezentate de obligativitatea urmării cursurilor şi a respectării programului de practică, plus faptul că, după absolvire, se obligă să rămână minim 2 ani la compania care i-a acordat bursă. Compania se obligă să angajeze elevii care au făcut practică, dar nu este obligată să îi angajeze pe toţi, ci în funcţie de locurile de muncă disponibile la momentul absolvirii cursurilor. „Contractul nu a fost realizat foarte strict. Elevul se obligă să se angajeze şi să rămână 2 ani la agentul economic la care a făcut practica” (reprezentant instituţie de învăţământ, Oradea). Tutorii de practică Procesul didactic este strâns legat de partea de practică deoarece noţiunile teoretice şi practice predate în şcoală de cadre didactice sunt reluate în cadrul practicii efectuate la angajator de personalul companiei cu atribuţii în partea de formare. Pregătirea acestor tutori de practică este foarte importantă, deoarece aceştia trebuie să transmită cunoştinţele privind fluxurile de lucru, modul de funcţionare al echipamentelor şi utilajelor, disciplina muncii şi să monitorizeze aplicarea acestor cunoştinţe. Responsabilitatea tutorilor este foarte mare, în condiţiile în care există un acord de practică, există nişte bugete alocate pentru formare şi sunt remuneraţi de companie. Alocarea de personal din partea companiilor pentru monitorizarea elevilor şi pregătirea acestora reprezintă un efort din partea agentului economic, atât din punct de vedere financiar, cât şi din punct de vedere al resursei umane. Comunicarea continuă între profesorul de practică şi tutorele din companie stă la 356 GABRIEL STĂNILĂ 14 baza acestei pregătiri a elevilor, deoarece problemele care apar sunt transmise imediat instituţiei de învăţământ pentru completarea informaţiei care lipseşte sau pentru monitorizarea elevului. „Firmele care se ocupă de elevi lucrează cu ei. Nu te ocupi, nu ai. Am avut şi firme bugetare unde elevii au venit să spună că la stat se stă. Am mutat elevii la privaţi, unde nu s-a stat, pentru că timpul costă” (reprezentant instituţie de învăţământ, Oradea). „Companiile au pretenţii de la ei pentru că investesc în ei. Acolo se face treabă, motivarea elevilor este alta. Şi implicarea angajatorilor este alta, tutorii sunt alţii. Elevii sunt testaţi periodic, participăm la evaluare” (reprezentant instituţie de învăţământ, Oradea). „Aceşti tutori ar trebui să facă un curs de 20–30 de ore ca să cunoască latura aceasta pedagogică. Acest lucru nu există la angajatori şi contează cum transmiţi informaţia unui elev” (reprezentant instituţie de învăţământ, Oradea). „Noi nu suntem specialişti pe partea de abilităţi şi testare a lor, dar colaborăm cu firmă specializată. Tutorele de practică este, de multe ori, superiorul direct, mai ales ingineri, dar şi maiştri. Rolul lor este de a învăţ a elevii, de a îi familiariza cu echipamentul” (reprezentant HR angajator, Oradea). Incluziunea absolvenţilor pe piaţa muncii Cele 3 instituţii de învăţământ din cadrul SPE monitorizează ceea ce se întâmplă cu absolvenţii, fiecare diriginte având obligaţia de păstra legătura cu absolventul până la angajarea acestuia, reieşind că aproximativ 70% dintre absolvenţi sunt angajaţi după absolvire în companiile în care au efectuat stagiile de practică. „25% dintre absolvenţi merg la facultate, 25% lucrează în domeniu, 25% excelează în domeniu, dar restul....fie nu profesează în domeniu, fie abandonează. De aceea, concret, 75% dintre absolvenţi sunt angajaţi imediat după absolvire în companiile în care au efectuat practica” (reprezentant instituţie de învăţământ, Oradea). Cauzele pentru care procentul de 75% nu este mai mare sunt reprezentate atât de migraţia pe orizontală a absolvenţilor (plecarea la alt angajator pe aceeaşi poziţie, dar cu un salariu mai mare), cât mai ales de migraţia externă. Lipsa personalului calificat este o problemă cu care se confruntă toţi agenţii economici din Oradea şi judeţul Bihor, determinând inclusiv schimbarea politicilor de recrutare şi angajare, în acest moment fiind acceptaţi şi cei care au plecat la o altă companie şi acum doresc să se întoarcă la fostul angajator, şi cei care au părăsit ţara pentru a lucra temporar în străinătate în agricultură, sau prin crearea unor poziţii în interiorul companiilor care să se plieze pe competenţele candidaţilor care aplică pentru un loc de muncă. 15 PARTENERIATUL CU MEDIUL DE AFACERI 357 „Ar trebui să ştiţi că ne aflăm la 40 km de autostrada M5, care face legătura cu Vestul. Sunt elevi care îşi găsesc de lucru în Vest şi nu îi poţi motiva să rămână” (reprezentant agent economic, Oradea). „Oferta pe piaţa absolvenţilor este foarte mică. Nu prea există personal calificat. Sunt foarte puţini, iar cel care îi are îi ţine. Noi am schimbat strategia de recrutare, şi am introdus un nivel de junior electromecanic, şi îi învăţăm noi” (reprezentant HR angajator, Oradea). Un rol decisiv în alegerea unei instituţii de învăţământ este deţinut de familia elevului, care orientează absolventul de gimnaziu de cele mai multe fără a ţine cont de aptitudinile sau înclinaţiile copilului către un domeniu sau altul. Consilierea şi orientarea şcolară ar trebui realizată de personal specializat, începând cu ciclul gimnazial, atât pentru elevi, cât şi pentru părinţii acestora, în vederea îndrumării către domeniile de activitate în care elevul ar avea cele mai mari şanse de reuşită. „Generaţia aceasta nu mai poate urmări o schiţă, nu poate fi atentă la o explicaţie de la un capăt la altul. În acest context, consilierea şi orientarea şcolară, realizată de un sociolog sau un psiholog, ar fi mult mai utilă pentru îndrumarea elevului, chiar din clasa a VI-a” (reprezentant firmă de recrutare, Oradea). coli, cât „Învăţământul profesional şi tehnic este văzut atât de profesorii din ş şi de părinţi, ca un eşec al copilului, ca o pedeapsă. Nu conştientizează că la absolvire au o meserie, o calificare, nu sunt muncitori necalificaţi” (reprezentant instituţie de învăţământ, Oradea). „Implicarea administraţiei publice şi a companiilor este decisivă, altfel lucrurile nu merg. Dincolo de exemplul Kronstadt de la Braşov, noi am plecat de la problemele semnalate de mediul de afaceri şi am gândit această structură de parteneriat pentru a rezolva situaţia nevoii de forţă de muncă calificată. Deşi am început invers, lucrurile funcţionează foarte bine” (reprezentant administraţie publică, Oradea). „În forţa de muncă trebuie investit, altfel nu rezolvi nimic. Noi avem perioade de adaptare la locul de muncă şi de 1 an de zile. Gândiţi-vă că la noi se lucrează în echipă, iar o greşeală înseamnă o structură mai mare decât clădirea aceasta care trebuie trimisă la topit. Şi atunci mai bine ajutăm ne trimită absolvenţii calificaţi” (reprezentant angajator, Oradea). şcoala să SOLUŢII PENTRU ÎMBUNĂTĂŢIREA SISTEMULUI DE ÎNVĂŢĂMÂNT PROFESIONAL ŞI TEHNIC Soluţiile pentru îmbunătăţirea sistemului de învăţământ profesional şi tehnic, care se desprind în urma cercetării, vizează creşterea finanţării instituţiilor de învăţământ, investiţia în baza materială şi în modificarea programei de studiu, 358 GABRIEL STĂNILĂ 16 conştientizarea importanţei învăţării unei meserii şi implicarea administraţiei publice locale în sprijinirea învăţământului profesional şi tehnic. Creşterea finanţării instituţiilor de învăţământ constituie primul pas în atragerea personalului bine pregătit şi, implicit, în creşterea calităţii actului educaţional. O finanţare mai mare oferă posibilitatea instituţiei de învăţământ să asigure formarea personalului propriu, în funcţie de necesităţi, cât şi atragerea în sistemul educaţional a proaspeţilor absolvenţi de studii superioare. Un alt aspect legat de finanţare semnalat în cadrul interviurilor este acela al modificării finanţării per elev/finanţării per clasă în finanţare per grupă de elevi în învăţământul profesional şi tehnic. Finanţarea per grupă de elevi ar oferi posibilitatea atât a asigurării unui nivel mai bun de salarizare pentru profesorii de practică, cât şi a completării organigramei cu cadre didactice pentru disciplinele tehnice. „Ne confruntăm în prezent cu o lipsă a cadrelor didactice specializate, mai ales pentru disciplinele tehnice. Salarizarea redusă determină absolvenţii de studii superioare să plece în producţie. Apoi este problema că absolvenţii buni care vin la catedră nu stăpânesc pedagogia, iar acest lucru trebuie îndreptat prin cursuri, specializări” (reprezentant instituţie de învăţământ, Oradea). „Trebuie regândit sistemul de acordare a finanţării şcolii. Cel mai bine ar fi să se acorde finanţare per grupă de elevi, nu per clasă. Standardul de calificare te obligă să ai un tutore de practică la 14 elevi, iar o clasă are 28. Al doilea tutore lipseşte, pentru că bugetul nu permite angajarea lui. În acest mod am putea să completăm organigrama cu maiştri pentru practică, deoarece acum suntem descoperiţi” (reprezentant instituţie de învăţământ, Oradea). Investiţia în baza materială a şcolii reprezintă un al doilea pas în ceea ce priveşte îmbunătăţirea învăţământului profesional şi tehnic. Rolul instituţiei de învăţământ este acela de a furniza absolvenţi pregătiţi pentru cerinţele pieţei unct de vedere practic. muncii, atât din punct de vedere teoretic, cât, mai ales, din p Absolventul unui liceu tehnologic sau al unei şcoli profesionale trebuie să cunoască teoretic şi să aplice practic informaţiile/noţiunile/tehnicile predate în timpul studiilor, iar o bază materială solidă şi o pregătire practică de calitate nu pot fi realizate fără echipamentele, utilajele şi consumabilele necesare. Programa şcolară cuprinde informaţii despre echipamente care nu se mai folosesc în producţie de peste 20 de ani, iar manualele şcolare de specialitate sunt considerate a fi depăşite din punct de vedere al proceselor folosite şi echipamentelor existente în industrie în acest moment. Cadrele didactice intervievate consideră că este necesară o revizuire a materiilor şi informaţiilor pentru învăţământul profesional şi tehnic dublată de o uniformizare a manualelor şi a numărului de ore alocate pentru fiecare materie de studiu în parte. „Rolul şcolii este acela de a forma elevul, de a-l învăţa ABC-ul unei meserii în paralel cu dezvoltarea nivelului de cunoştinţe. Nu poţi să faci practică într-un laborator cu un strung manual din anii ’60, iar în fabrică să lucreze pe echipamente cu comandă numerică. Tehnologia se schimbă la 3–4 ani şi 17 PARTENERIATUL CU MEDIUL DE AFACERI 359 nu cere nimeni echipament de ultimă generaţie – nici nu avem spaţiu pentru el, dar e nevoie de investiţii. Un micrometru este foarte scump şi este foarte util mai ales în producţie. Avem promisiuni de la agenţii economici că ne vor dota cu ele, dar deocamdată nu le avem în număr necesar” (reprezentant instituţie de învăţământ, Oradea). „În laboratoarele de informatică lucrăm cu Libra, care sunt licenţe gratuite. Da, ar fi bine să lucrăm cu CAD, dar acelea sunt licenţe plătite şi nu ne permitem, deci trebuie să uităm de ele” (reprezentant instituţie de învăţământ, Oradea). Generaţiile sunt din ce în ce mai reduse după 1989, iar eşantionul de selecţie al viitorilor elevi se diminuează anual. Necesitatea consilierii şi orientării profesionale a elevilor încă din clasa a VI-a constituie o soluţie pentru alegerea unui traseu de formare a elevilor, o rută care creşte şansele de reuşită ale elevului şi îl îndrumă pe acesta către domeniile în care abilităţile şi deprinderile sale sunt dezvoltate şi valorificate. „Toţi părinţii vor să îşi vadă copiii la costum şi la birou, fără a vedea că nu au competenţe, nu au capacitatea de a ajunge acolo. Eu înţeleg că vor binele copilului, dar trebuie să înţeleagă şi dânş ii că e mai bine să ai o meserie, că nu toţi trebuie să termine o facultate. Sunt absolvenţi în producţie care au facultate şi lucrează ca muncitori calificaţi” (reprezentant instituţie de învăţământ, Oradea). „Consilierea şi orientarea profesională ar trebui să se facă din clasa a VI-a. În paralel cu consilierea elevilor ar trebui realizată consilierea părinţilor, astfel încât aceştia să înţeleagă ce oportunităţi are copilul şi ce capacitate are, de ce e bine să înveţe o meserie sau de ce e bine să urmeze o facultate teoretică. Educaţia părinţilor este esenţa acestei consilieri” (reprezentant firmă de recrutare, Oradea). „În momentul de faţă nici nu se cunosc multe lucruri despre ce înseamnă, la zi, învăţământul profesional şi tehnic. Există multe persoane, părinţi, profesori, care reţin şcoala profesională cum era acum 30 de ani. Lucrurile s-au schimbat, tehnologia a evoluat. Este nevoie de o implicare a mass media în prezentarea şi popularizarea acestui sistem de educaţ ie astfel încât publicul larg să vadă că un sculer matriţer de exemplu sau un electrician nu mai sunt plini de ulei sau de praf, astfel încât să vină elevii către acest sistem de învăţământ” (reprezentant companie, Oradea). CONCLUZII Puncte tari Rolul decisiv în demersul de înfiinţare a Şcolii Profesionale Eurobusiness a fost acela al autorităţilor publice locale, care au reuşit să aducă la aceeaşi masă a discuţiilor companiile din Oradea aflate în plină expansiune şi instituţiile de învăţământ, 360 GABRIEL STĂNILĂ 18 apoi să identifice soluţiile pentru satisfacerea nevoii de forţă de muncă calificată şi mecanismele prin care tinerii pot să reprezinte o soluţie pentru companii. Înţelegerea problemelor companiilor în termeni de resursă umană a constituit punctul de plecare în ceea ce priveşte decizia înfiinţării SPE, deoarece o şcoală profesională prezintă următoarele avantaje: termen mai scurt de formare şi calificare comparativ cu un liceu tehnic (3 ani vs. 4 ani), număr dublu de ore de practică (2 000 de ore vs. 1 000 de ore), modalitatea de alocare a numărului de zile de practică din săptămână (3 zile/ săptămână vs. perioadă compactă de practică în ultimele luni înainte de vacanţă), posibilitatea oferirii de burse elevilor din partea companiilor partenere. Reabilitarea bazei materiale a SPE Oradea de către administraţia publică reprezintă un alt avantaj al implicării acesteia în buna funcţionare a şcolii. Protocolul de parteneriat care stă la baza SPE Oradea presupune implicarea în toate aspectele legate de funcţionarea şcolii a fiecăruia dintre semnatari: administraţia publică reabilitează clădirile şi atelierele, companiile selectează elevii pentru practică şi dotează atelierele şi laboratoarele instituţiilor de învăţământ partenere, instituţiile de învăţământ pregătesc elevii pentru angajare şi cadrele didactice proprii pentru a putea asigura o calitate cât mai ridicată a actului educaţional. Fiecare dintre companiile partenere în cadrul SPE Oradea realizează anual, pe baza analizelor interne, o strategie care cuprinde numărul de locuri de muncă preconizate a fi create în anul următor, realizând şi un profil al posturilor respective. În funcţie de planificarea aceasta, fiecare companie solicită un anumit număr de locuri pentru elevi şi anumite calificări şcolii profesionale, care, pe baza acestor solicitări de la companii, realizează o planificare a claselor şi cifrei de şcolarizare pe care le solicită ulterior Inspectoratului şcolar judeţean. Companiile nu numai că solicită un anumit număr de locuri şi anumite calificări, ci precizează şi câţi elevi vor susţine în anul şcolar următor (în afara celor pe care deja îi susţin, fiind selectaţi încă din clasa a IX-a pentru stagiile de practică şi, implicit, pentru finanţare). Susţinerea elevilor de către companii începe în clasa a IX-a şi se finalizează la absolvire (clasa a XI-a), cu condiţia ca elevul să îşi respecte obligaţiile asumate prin contract (rezultate şcolare, prezenţă, comportament). Dotarea instituţiilor de învăţământ cu echipamente şi consumabile pentru laboratoare reprezintă o sarcină asumată de către companii. În procesul educaţional sunt folosite, în laboratoarele şi atelierele şcolii, echipamente pe care elevii vor lucra în timpul efectuării practicii, însă ABC-ul este învăţat în atelier, sub supravegherea profesorului de specialitate sau a tutorelui/instructorului de practică. Materia primă pentru echipamente este asigurată de către companii, cu scopul de a avea la absolvire elevi care cunosc procedurile de lucru, echipamentele şi circuitele de producţie, astfel încât după absolvire elevul să poată începe imediat lucrul în companie pe un echipament cu care este obişnuit. Fiecare companie îşi selectează, încă din clasa a IX-a un număr de elevi pe care îi va susţine şi care vor efectua practica în cadrul acesteia. Agentul economic are datoria de a propune un set de criterii de departajare a candidaţilor în funcţie de 19 PARTENERIATUL CU MEDIUL DE AFACERI 361 nevoia de forţă de muncă identificată în organigrama proprie, şi de a participa la procesul de selecţie a elevilor în clasa a IX-a. Un punct tare este acela al propunerii de standarde diferite pentru selecţie, de orientarea către diferite tipuri de tineri şi de alegerea unor indicatori diferiţi de către fiecare companie în procesul de selecţie a elevilor. Unul din principalele puncte tari al SPE Oradea este reprezentat de modelul de funcţionare, care la bază este un concept de marketing, SPE neavând o formă juridică proprie. Această opţiune permite instituţiilor de învăţământ partenere să îşi păstreze autonomia, calificând numărul de elevi care li se cere pentru disciplinele pentru care au fost solicitate. Dintre aspectele care diferenţiază SPE de celelalte şcoli profesionale menţionăm: a) Iniţiativa de înfiinţare a şcolii profesionale a aparţinut administraţiei publice, care a demonstrat deschidere către problemele mediului de afaceri din zonă. b) Forma de organizare: Şcoala Profesională Eurobusiness este un parteneriat neinstituţionalizat între instituţiile de învăţământ, companii şi autorităţile publice. Conducerea acestei instituţii este asigurată de un Consiliu de administraţie în care sunt reprezentate instituţiile de învăţământ, companiile partenere şi administraţia publică locală. Este un „concept de marketing” menit să crească atractivitatea şcolilor profesionale prin asocierea cu companiile. Principalele aspecte care asigură succesul Şcolii Profesionale Eurobusiness Oradea sunt: parteneriatul cu companiile, garantarea locului de muncă după absolvirea cursurilor şi monitorizarea permanentă a elevilor. Parteneriatul cu companiile constituie un factor de succes deoarece sunt facilitate atât implicarea agenţilor economici în ceea ce priveşte stabilirea cifrelor de şcolarizare şi a specializărilor, asigurarea dotărilor necesare pentru desfăşurarea în bune condiţii a procesului de învăţământ, cât şi implicarea instituţiilor publice, a părinţilor şi a elevilor. Implicarea instituţiilor publice şi a elevilor este facilitată prin prisma beneficiilor pe care acest parteneriat le oferă, şi anume locul de muncă garantat la absolvirea cursurilor (şi, implicit, impozite şi taxe plătite de angajator şi angajat la nivel local), posibilitatea alegerii unor rute alternative de învăţământ pentru absolvenţi sau calificarea oferită. Monitorizarea continuă a elevilor, atât la şcoală, cât şi în timpul stagiului de practică la companie şi solicitarea intervenţiei specializate ori de câte ori situaţia o impune (de exemplu în situaţiile de tipul: competenţe transversale slab dezvoltate, competenţe specifice incomplet asimilate, carenţe în comportament, performanţă şcolară sub medie) reprezintă un element care contribuie la creşterea calităţii absolvenţilor şi la succesul SPE. Puncte slabe Primul punct slab este constituit de pregătirea pedagogică insuficientă a cadrelor didactice tinere, situaţie care îngreunează procesul educaţional. Tinerii absolvenţi de studii superioare tehnice nu mai sunt tentaţi să predea, cauza fiind salariile 362 GABRIEL STĂNILĂ 20 foarte mici şi răspunderea foarte mare a cadrelor didactice. Cadrele didactice tinere au nevoie de pregătire pedagogică atât pentru a putea preda, cât mai ales pentru a putea obţine rezultate de calitate în procesul educaţional. Cadrele didactice sunt remunerate la un nivel redus, de aceea fluctuaţia de personal este mare în cadrul SPE. Aceasta se confruntă şi cu o serie de alte neajunsuri în lipsa sprijinului angajatorilor: ieşirile din sistemul de învăţământ sunt multe şi resursa existentă este fie foarte slab pregătită, fie foarte slab motivată să rămână la catedră. O parte din echipamentele existente în atelierele SPE sunt învechite sau depăşite, de exemplul strungul manual, care a fost înlocuit în companii de strungul cu comandă numerică. Prin urmare, este necesar ca aceste echipamente să fie înlocuite, deoarece elevii nu pot dobândi asimila cunoştinţele legate de aparaturi şi utilaje noi, atâta timp cât practica se desfăşoară cu echipamente învechite. Standardele vechi şi neactualizate constituie o piedică în ceea ce priveşte sistemul de învăţământ profesional şi tehnic, acestea generând o serie de disfuncţionalităţi printre care amintim: predarea standardelor vechi şi a procedurilor care nu se mai folosesc de la începutul anilor 1990, manuale depăşite din punct de vedere al informaţiilor cuprinse, schiţe ale echipamentelor inexistente în manuale. În aceste condiţii cadrele didactice utilizează noi tehnici de predare, printre care: prezentări video ale lecţiei şi echipamentului folosit în producţie, utilizarea schiţelor şi a desenelor tehnice, utilizarea aparatelor manuale de măsurare (şubler, riglă gradată etc.). BIBLIOGRAFIE Bourdieu, P., Passeron, J. C., Reproduction in education, society and culture, Sage, 1990. Drevillon, J., Orientarea şcolară şi profesională, Bucureşti, Editura Didactică şi Pedagogică, 1973. Jigău, M., Consiliere şi orientare. Ghid, Bucureşti, CNROP, 2000. Salade, D., Drăgan, I., Orientare şcolară şi profesională. Compendiu, Bucureşti, Editura Paco, 1998. Stănculescu, M., Berevoescu, I., Sărac lipit, caut altă viaţă!: fenomenul sărăciei extreme şi al zonelor sărace în România 2001, Bucureşti, Editura Nemira, 2004. UEFISCDI, Studenţi, absolvenţi şi piaţa muncii, Raport de cercetare, Bucureşti, 2015, disponibil online la http://sapm.forhe.ro/wp-content/uploads/2016/04/SAPM_raport_centralizat-final.pdf. n the last years, Romania is confronting a crisis of qualified labour force (highschool studies), one of the causes being I the decline of professional learning. One solution of increasing the efficiency of professional learning system is given by the partnership between school and business environment as so the school responds better to the economy needs, regarding qualifications and competencies it forms. Eurobusiness Professional School of Oradea represents a good example of technical school which shows a strong connection between business environment and school itself. Kaywords: public-private partnership; professional learning, quality in education, workplace training. 